
הנדון: בקשתך לפי חוק חופש מידע בעניין הליכי פונדקאות בחו"ל
סימוכין: פנייתך מיום 4.4.2019

בהמשך לפנייתך שבסימוכין, להלן התייחסותנו:

1. בכל הנוגע לעריכת בדיקה לקשרי משפחה של אדם שנמצא מחוץ לישראל, משרד החוץ פועל בהתאם לחוק מידע גנטי, התשס"א-2000; תקנות מידע גנטי (עריכת בדיקה גנטית לקשרי משפחה, תיעוד ושמירת תוצאותיה), התש"ע-2010; וכן על בסיס נוהל משרד הבריאות בדבר "בדיקה גנטית לקביעת קשרי משפחה של אדם – הנחיות חדשות" מיום 1.12.2010 (נוהל חו"ל), אשר מפורסם בקישור שלהלן https://www.health.gov.il/hozer/mr38_2010.pdf. 

2. מצ"ב "נוהל נטילת בדיקות גנטיות בחו"ל – פונדקאות חו"ל" שהינו נוהל עבודה פנימי של משרד החוץ אשר מסדיר את אופן הטיפול של נציגויות ישראל בחו"ל בבקשה מטעם אזרחים ישראלים הטוענים להורות לגבי תינוק שנולד בהליך פונדקאות במדינה זרה. הנוהל נכתב בתיאום עם משרד המשפטים, רשות האוכלוסין וההגירה, משרד העבודה, הרווחה והשירותים והחברתיים, משרד הבריאות ומשרדנו, והוא נועד להנחות את נציגי מדינת ישראל בחו"ל באשר לדרישות הטכניות המתעוררות בלקיחת דגימות לצורך בדיקה גנטית במצב הדברים האמור. נוהל זה חל רק על הליכי פונדקאות אשר בוצעו במדינה בה קיימת נציגות ישראלית. במשרד החוץ לא קיים נוהל אחר כמבוקש בסעיף 4 לבקשתך.

3. אשר לבקשתך בדבר "נוהל, דרישות מיוחדות או כל מידע אחר" הנוגע לרישום ילדים במרשם האוכלוסין או הנפקת דרכון לילדים, לאחר שניתן פסק דין הקובע אבהות או צו הורות פסיקתי (סעיפים 2-3 לבקשתך), משרד החוץ פועל בהתאם להוראות ונהלי רשות האוכלוסין וההגירה הכלליים בנושאים אלו, בכפוף לנסיבות כל מקרה ומקרה, ובהמשך להנחיית הגורמים הרלוונטיים, וביניהם הפרקליטות, משרד המשפטים ורשות האוכלוסין וההגירה. אי לכך, הרינו להפנותך לרשות האוכלוסין וההגירה בהתאם לסעיף 8(5) לחוק חופש המידע, התשנ"ח-1998 (להלן: החוק).

4. בהתאם לסעיף 7(ו) לחוק, הנך רשאי להגיש עתירה נגד החלטה זו בתוך 45 ימים לבית המשפט לעניינים מנהליים בירושלים.

